**Dr. Julius Aamisepa tegevus kartuliaretajana**. Aide Tsahkna, kartuli sordiaretaja, põllumajanduskandidaat

Julius Aamisepp rajas 1908. aastal isatalus esimesed kartuli sordivõrdluskatsed, mille tulemusena sai kloonvaliku teel sordist ’Imperaator’ 1913. aastal sordi ’Kalevipoeg’.

1920. aastal algas Jõgeval sihipärane kartuli sordiaretustöö ja kartuli uurimine Eestis. Jõgeval tööd alustades puudus esialgu igasugune katsematerjal. Aamisepp kogus kodumaalt sõjamöllus järele jäänud üksikud sordid (11), millega alustas võrdluskatseid, hiljem õnnestus välismaalt saada 60 eri sorti. 1924. aastal võis esimesi välismaiseid sorte võrrelda juba 3 korduses. Esimese 10 aasta jooksul kogunenud materjal ristamisvanemate pärilikkuse kohta võimaldas tal edaspidi sihipärasemat ristamist. Põhiliseks aretusmeetodiks oli sortidevaheline ristamine koos järgneva valikuga.

1922. aastal tehtud ristamistest sai ta esimesed hübriidsordid ’Kalev’ ja ’Kungla’. Alates 1930ndatest hakati suuremat rõhku panema resistentsusaretusele (vähikindlus, lehemädanik, varrepõletik, viirushaigused, harilik ja must kärn) ning hakati kasutama liikidevahelist ristamist haigus- ja külmakindluse saavutamiseks (1929).

1930.-1950. aastad olid J. Aamisepale väga tulemusrikkad uute sortide aretuse alal. 1942. aastal anti tootmisesse praeguseni kõige tuntum sort – ’Jõgeva kollane’. Aamisepp aretas üldse 31 kartulisorti: neist oli tootmises 24, kaasautorlus oli 5 sordil, vähikindlaid 18. Tootmises olid järgmised Aamisepa aretatud sordid: ’Kalev’, ’Kungla’, ’Jõgeva sinine’, ’Tõnn’, ’Lembitu’, ’Kratt’, ’Näkk’, ’Jõgeva varane’, ’Virulane’, ’Jõgeva kollane’, ’Linda’, ’Paala, Mulk’, ’Jõgeva piklik’, ’Suvine’, ’Uku’, ’Olev’, ’Talvik’, ’Dr. J. Aamisepp’, ’Jõgeva valge’, ’Lehola’, ’Tõnu’, ’Sulev’, ’Viru’. 1948. aastal määrati talle vähikindlate sortide aretamise eest Stalin preemia.[[1]](#footnote-1)

J. Aamisepp tegi kartulisortidega (130), mis olid läbinud ka eelkatsed, väga põhjalikke uurimusi. Selle põhjal andis välja kogumiku „Võrdlevaid uurimusi kartulisortidega Eestis“ (1923-1938). Ta uuris vegetatsiooniaja kestvust, tühikute %, mugulasaake, tärklisesisaldust ja –saaki, suurte mugulate %, mugulate keskmist raskust, ühe taime keskmist mugulate arvu, sortide suhtumist seemnemugulate poolitamisse, ökoloogilistesse tingimustesse ja haigustesse, mugulate sisemisi ja välimisi defekte, keedu- ja maitseomadusi jne. Uurimustöö kokkuvõttena ütleb ta, et katsetes olnud sortide seas pole ühtki ideaalset sorti, mis vastaks kõigiti meie aja nõuetele, sest ka paremail sortidel on ikkagi puudusi, mida pole suutnud kõrvaldada ka kõige intensiivsem selektsioonitöö. Lõpuks märgib ta veelkord, et ei saa pidada ühtki sorti ideaalseks, mida võiks kahel käel soovitada. Tema arvamus oli, et igal maal aretatud sordid peavad loomulikult rohkem vastama kohalikele tingimustele ja majanduslikele nõuetele, kui seda on võõrsilt imporditud sordid. Kui aga sordivõrdluskatsetest selgub, et üks või teine välismaa sort annab meil paremaid tulemusi, siis tuleb seda kindlasti eelistada. Sest lõppsihiks on ikkagi sordid, mis on võimelised tootma nii kvantiteedilt kui kvaliteedilt maksimaalseid saake.

J. Aamisepp tegi uurimistööd ka kartuli kasvatamise, säilitamise ja seemnekasvatuse alal. Kartuli seemnekasvatuse alal töötas ta välja kartulipõldude tunnustamise juhendi, algatas seemnekartuli ekspordi, ning oli kartuli seemnekasvatuse organiseerijaks Eestis. 1923. aastat loetakse kartuli seemnekasvatuse alguseks – Eesti Seemnevilja Ühisusele anti esmakordselt paljundamiseks välja esimesed kartulisordid.

J. Aamisepa loodud Eesti Kartulikasvatajate Ühing tegi suure töö kartuli sordiseemnekasvatuse, seemnepõldude tunnustamise ja seemnekartuli ekspordi osas. Uurimuste eest kartuli alal andis Kõrgem Atestatsiooni Komisjon Moskvas 25.01.1947 Julius Aamisepale põllumajandusteaduste doktori teadusliku kraadi.

J. Aamisepp oli jäägitult oma erialale pühendunud teadlane. Ta oleks Eesti põllumajanduse ajalukku jätnud suure pärandi juba ainuüksi saavutustega kartuli sortide aretamisel, kuid tema elutöö oli palju suurem. Noortele teadlastele soovitas ta oma kogemuste põhjal, et asugu nad valitud erialal kogu võimete ja hingega tööle, siis ei jää saavutused tulemata.

1. Stalini preemia oli aastatel 1941–1954 NSV Liidus eksisteerinud preemia, olemuselt Nõukogude Liidu riiklik preemia. [↑](#footnote-ref-1)